# שמועה רביעית חמישית – שנה רביעית – שיעור 7: גוף התפילה בדרוש ו – ב

## התמקדות בבניין רחל כנגד הנה"י

לומר שמתחילים בעמידה שלנו באחור מכוח האבות הקדושים, ומשם אנחנו בעצם צועדים לפנים, ומשם לייחוד בשים שלום, זה דרך אחת לארגן את התפילה, וכשמסתכלים יותר לעומק אנחנו יודעים שזה לא כל המבנה של התפילה. התפילה יש לה ג’ הראשונות, ג’ אחרונות, שתיים עשרה אמצעיות. אז איך זה בנוי? זו דרך נוספת לארגן את התפילה, אחרי שלב האחור עוברים לשלב הפנים, אבל גם הוא מחולק לשלושה שלבים: שלב החיבוק, שלב הנישוק ושלב הייחוד.

שלב החיבוק הוא בעצם תופס את כל הג' ראשונות, ימין שמאל ואמצע. חבוק הימין הוא מגן אברהם, חיבוק השמאל הוא כנגד ברכת מחיה המתים, כנגד יצחק, חיבוק האמצע, ציר האמצע, הוא כנגד יעקב, שהוא חיבוק הימין על דרך האמצע. אלו בעצם עכשיו שלושת הברכות הראשונות, הן כולן שייכות לשלב החיבוק, ומכאן ואילך מתחיל תהליך שנמצא בלב הברכות האמצעיות – אולי תופס את כל הברכות האמצעיות – בשלב שמתואר כשלב הנישוק, והייחוד לכאורה בפשטות נמצא בשים שלום.

זה המבנה השני של התפילה, לוקח גם את כל מה שקראנו לו פנים ובעצם יוצר בתוכו גם כן תנועות פנימיות, מבין שגם הוא מחולק לתנועת החיבוק לתנועת הנישוק שלפני הייחוד. אם ניכנס יותר פנימה אז נגלה שיש עוד מבנה שמרכיב את כל התפילה בעצם, ההיבנות של המלכות אל מול הנצח הוד יסוד. נעזוב שנייה את החיבוק והנישוק, בואו נדבר שנייה על הבניין כנגד הנה”י, ניזכר מה היחסים בין התנועות, ודיברנו על זה בפעם שעברה, אבל אני רוצה עכשיו להתמקד במה שפחות דיברנו בפעם שעברה, התחלנו לדבר עליו, אבל התמקדנו יותר בהבנת ייחוד הנשיקין שבתפילה.

אנחנו יודעים שבוודאי תפילת הלחש עיקרה בניין פרצוף רחל, וכיוון שעיקר בניינה הוא בניין פרצוף רחל, בניין פרצוף רחל נבנה, כמו הנוקבא באופן בסיסי, על נצח הוד יסוד. בניין לאה הוא מהדעת עד כנגד החג"ת, זה טוב למנחה וטוב לערבית, אבל לא תפילת שחרית, תפילת שחרית עיקרה ברחל ולכן היא מתמקדת בפלג גוף תחתון.

## הבניה כנגד הנה"י באחור בברכת אבות

עכשיו, יש בניין שלה מאחורה מול הנצח הוד יסוד והתפארת בבחינת אחור, וזה קרה ב"אל עליון, זוכר חסדי אבות ומביא גואל לבני בניהם", כל החצי השני של ברכת אבות התמקד בעצם בבניין רחל על הנה"י. זאת אומרת, אלוקינו ואלוקי אבותינו זה כניסת המוחין של אבא ואימא, אלוהי אברהם יצחק ויעקב זה בניין החב"ד. האל הגדול הגיבור והנורא זה הדעת והחג"ת. אל עליון, מרכז התפארת מתחיל להיתקן. ואז גומל חסדים טובים, זוכר חסדי אבות ומביא גואל לבני בניהם למען שמו באהבה, כל זה מתחיל לתקן את הפלג גוף תחתון של הזעיר אנפין.

אם תקשיבו לב, תקשיבו למילים שם, אז עברנו מלתאר את הקדוש ברוך הוא ללתאר את מערכת היחסים שלו כלפינו:

* "אלוקי אברהם יצחק ויעקב, האל הגדול הגיבור והנורא",
* "אל עליון", שמה קורה המפנה,
* ועכשיו "גומל חסדים טובים, קונה הכל, זוכר חסדי אבות, מביא גואל לבני בניהם", כל זה כבר פניות שלו לתוך מציאות שלנו, כלפינו.

לכן המילים האלה בתוך ברכת אבות הן יותר קשורות לא רק לתיקון הזעיר אנפין, אלא לתיקון רחל, תיקון כנסת ישראל אל מולו, מתוכו, מתוך היותנו הופעה של החיים שלו, של הברית בינו לבין האבות שמבטיחה את קיומנו. אז זה היה תיקון הנה”י, מלכות על הנה”י, ובאופן יותר פרטני פרצופי יעקב ורחל בברכת אבות.

## החיבוק מכח הארות אמא, והבניה על הנה"י דז"א באופן פרטני

עכשיו אני מתקדם קדימה, התיקון שלה בפנים, במלך עוזר ומושיע ומגן, נעשה על ידי אמא, היא בנתה אותה, היא נתנה לה את האפשרות לעמוד פנים בפנים. והשם הזה שהארת אמא כבונה הוא שם "בוכ"ו", שם אהיה זז אחד שמאלה, והופך לשם בוכ"ו, ב' ו' כ' ו', וזה החזיק עד סוף ג' ראשונות, הארת אמא שבונה אותה פנים בפנים.

אבל זה לא העיקר, העיקר זה שהיא תעמוד פנים בפנים לא מכוח הארות אימא, אלא מכח העמידה שלה מול הזעיר אנפין, שמתוכו היא תעמוד פנים בפנים. לכן אנחנו עוד פעם נצטרך לתקן אותה, באופן פרטני יותר, כי היא נבנית על הזעיר אנפין, על הנה"י שלו, בפנים, וזה יהיה הנצח שלו שיבנה את ספירות קו החח"ן שלה, חכמה חסד נצח, ההוד שלו יבנה את קו בינה גבורה הוד, וציר היסוד שלו יבנה את הדעת תפארת יסוד, והתפארת שלו תבנה את הכתר שלה. זה לכאורה התהליך שאנחנו נראה אותו בבחינת בניין הנה”י שלו. לא כל מה שאמרתי כתוב בתפילה, בעיקר החוכמה, בינה, ברכת חונן בתיקון החוכמה שלה, על הפרק העליון של הנצח, השיבנו אבינו זה בינה שנתקנת על פרק עליון של ההוד, סלח לנו כנגד החסד, שתיתקן על פרק שני של הנצח. בראה נא בענינו חוזרים עוד פעם לתקן פרק שני של הוד, זה ברכת הגבורה. ושוב רפאנו, על ציר היסוד, וממשיך הלאה. ברכת השנים זה על הנצח, זה יהיה פרק תחתון של הנצח כנגד נצח שלה, ולכאורה קיבוץ גלויות יהיה על פרק תחתון של ההוד שלו שיבנה את ההוד שלה, והשיבה שופטינו זה פרק היסוד שלה שיבנה על הציר האמצע של היסוד שלו. ככה זה לכאורה התהליך הפרטני שהאר"י מתאר אותו.

אז סיימנו בגדול לבנות את תשע ספירותיה על קווי הנצח הוד מצד שהיא הולכת וממשיכה את הנה"י שלו, אז מה עושים עם שאר הברכות? אז למינים זה תיקון הכתר, נשים את זה שניה בצד, הכתר שלה שנפגם בעקבות המינים, אבל מה עושים ב"על הצדיקים"? "שמע קולנו"? מה עושים עם "רצה" ו"שים שלום"? מה משמעות הברכות האלה? בלמינים ולמלשינים הסתיימה התפילה, אפשר ללכת הביתה. תיקנו אותה על כל ספירותיו, עד כאן למדנו שבוע שעבר, עכשיו בא נתקדם.

## הארה מהנה"י דז"א ומהנה"י דאמא בשלושת הצירים

בא בעצם האר"י מלמד אותנו שאנחנו חוזרים עוד פעם על אותו הדבר כביכול, רק במערכות של צירים. ככה נקרא לזה עכשיו, צירים עמוקים יותר. בא נראה ביחד ואז נלמד את המשמעות:

### שער הכוונות – דרושי העמידה דרוש ו:

בענין י"ב אמצעיות. דע כי בג"ר נתקנה המלכות פב"פ בברכת אבות נעשה חיבוק הימין בשם ע"ב שבימינו ובברכ' אתה גבור נעשה בחי' שמאלו תחת לראשי

לכאורה זה שם ס"ג,

ובברכת אתה קדוש נעשה החיבוק ע"י ימין המחבק' בגופו שהוא הת"ת שבו.

זה לכאורה כנגד שם מ"ה,

והנה כל זה שנתקן עד עתה במלכו' היה ע"י אימא עילאה המתקן אותה בסוד שם בוכ"ו כנ"ל בסוד ברכת אבות במלך עוזר ומושיע ומגן ובתחילת ברכ' אתה גבור.

עד כאן כל מה שבנינו מבינת החיבוק, זה היה כנגד הארות אמא שתקנו אותה, כדי שתהיה מסוגלת לעמוד כנגדו, ועכשיו אנחנו עוברים לשתים עשרה האמצעיות,

ועתה ענין הי"ב אמצעיו' הם לתקן אותה מצד ז"א עצמו ולהאיר אליה מאור שלו עצמו אל כל ט"ס הבאות לה דרך תוס' כנ"ל דמעיקרא אין בה רק בחי' נקו' קטנה א' בלבד אשר מציאו' ענין נקו' זו נבאר עניינ' בברכ' למשומדי' וע"ש היטב

זאת אומרת עיקר עניין יב אמצעיות זה לתקן אותה מצד הזעיר אנפין ולא מצד אמא, ולהאיר לה באור שלו בעצמו לכל התשע ספירות שבאות בדרך תוספת.

וענין האר' זו נק' נשיקין כי אחר שנעש' חיבוק בברכת אתה קדוש באים עתה בחי' הנשיקין והוא כי עד עתה ז"א מתחיל להאיר בכל י"ס כי אחר אשר כבר נעשו ונתקנו מחדש כל י"ס מן הנה"י דאימא עדיין היא צריכה עתה לקבל האר' מן ז"א עצמו מן הנה"י שלו אל כל הי"ס שבה כמבו' אצלינו בהרבה מקומות כי הי"ס דנוק' נעשין מן הנה"י דז"א.

זאת אומרת, לעשות הכל עוד פעם מחדש, לקבל את ההארה לא מנה"י דאמא בבחינת שם בוכ"ו, בבחינת החיבוק, אלא לקבל את ההארה מהזעיר אנפין מהנה"י שלו, זה המעבר מהג' ראשונות שהן ברכות השבח, לאמצעיות שהן כבר ברכות של בקשה ותפילה, כי הן כבר עומדות מול הזעיר אנפין ולא מול הארות אמא, שהן עדיין בחיבוק, שהן עדיין ברכות שבח. הלאה.

ולכן צריך לכוין להמשיך הארה מן הנה"י דז"א אל הי"ס שבה באופן זה כי מפרק ראשון דנצח דז"א יכוין להאיר אל ספי' החכמה שבה ואח"כ מפרק הא' דהוד שבו אל ספי' בינ' שבה. וכעד"ז עד תשלום נה"י ותשלום הי"ס שבה

ונמצא כי ברכת אתה חונן וברכת השיבנו הם ב' מוחין חו"ב שלה וז' ברכות שלאחריהן הם –

הפרקים הבאים שעל הנצח וההוד. רק שעכשיו הדרוש עובר לכאורה לנושא אחר שהוא ייחוד רוחא ורוחא, ייחוד הנשיקין, הוא זונח את הדיבור היותר פרטני של העמידה שלה על הפרקים שלו. אז אני מתקדם ל"על הצדיקים". בגדול, אם אני אמשיך את חשיבת הפרקים אז ככה זה בנוי: חכמה ובינה זה שני פרקים עליונים של נצח והוד, משם חסד, סלח לנו, ראה נא, זה הפרקים האמצעיים של הנצח וההוד, רפאנו זה כבר יסוד, ברכת השנים וקיבוץ גלויות זה פרקים תחתונים של נצח והוד, והשיבה שופטינו זה כנגד היסוד. ולמינים זה הכתר. זה לכאורה אם הייתי ממשיך את המהלך על בסיס החשיבה של ההיבנות שלה על הפרקים של הנה"י מצד ההפנים. הלאה. "מכאן ואילך", עכשיו הוא חוזר בעצם לדבר על הנושא הזה ב"על הצדיקים",

על הצדיקים הנה ברכה זו מכאן ואילך הוא בסדר אחר והענין הוא כי עד עתה זכרנו הי"ס הנעשו' ונתקנות בנוק' ומכאן ואילך הוא בנה"י ובשני שלישים תחתונים דת"ת דז"א עצמו אשר מאירים עתה בי"ס שבה כנז' ונמצא סדר מתתא לעילא.

על הצדיקים ביסוד שבו בסוד וצדיק יסוד עולם שהצדיק נקרא יסוד וא"כ צריך לכוין בהויות שבחתימת ברכ' זו מנוקד בשורק ...

תשכון כו' בהוד שבו והויית חתימת הברכה מנוקד בקבוץ ולהיות ברכ' זו בהוד קו שמאל לכן נזכרה בה ענין בנין ירושלם כי ירושלם אחידת בשמאלא ... אני מדלג לפסקא הבאה

את צמח בנצח שבו והויית חתימת הברכה מנוקדת בחיריק ...

אב הרחמן בת"ת דז"א אשר ממנו נעשה כתר שבה כנודע שד' ספירות שהם תנה"י דז"א מהם נעשים י"ס דנוק' ולהיות שמן הת"ת הזה נעשה כתר שבה לכן נק' אב הרחמן שהוא בחי' הכתר שבה והויית חתימ' הברכה הזאת היא חש"ק חולם שבא קמץ בג' אותיות ראשונות וה' אחרונה בלתי ניקוד וג' ניקו' אלו ה"ס ג' אבהן חולם בת"ת שבא גבו' קמץ חסד ולכן הושמה הגבו' באמצע כדי שתתבסם ותתמתק וז"ס הפסוק רק באבותיך חש"ק ה'

רצה כו' הנה בארבע ברכות אחרונות שבי"ג אמצעיות המשכנו הארה מן התנה"י דז"א אל י"ס דנוק' הנרמזות בט' ברכות הראשונות שבי"ג אמצעיות ועתה אנו ממשיכין הארה אל הי"ס דנוק' מן הנה"י דאימא המתלבשין בסוד מוחין תוך ז"א...

והוא כי רצה ומודים וש"ש הם נה"י דאימא המאירים בנוק' וזה סדרן...

* רצה – נצח של אמא
* מודים – הוד של אמא
* שים שלום – יסוד אמא

שמאירים דרך הזעיר אנפין לנוקבא.

בוא נעצור עכשיו, אחרי שהבנתם את התמונה התבניתית, אפשר לסדר אותה ולהתבונן בה.

מה האר"י לימד אותנו? איך בנויה בעצם התפילה, כאשר אם תסתכלו עכשיו, השיח עכשיו שמתמקד בברכות, הוא יותר יושב על המהלך של העמידה על הנה"י, ושונה מייחוד הנשיקין שכבר מדגיש רבדים אחרים ברמות הגבוהות יותר של המערכות יחסים?

כיוון שהמלכות עומדת על הנה"י,

* אז יש לה שלב ראשון שהיא נבנית על הנה"י באחור, נניח אותו.
* שלב שני שהיא נבנית על הנה"י בפנים מצד הארות אמא, ג' ראשונות.
* שלב שלישי היא נבנית בתשע ספירותיה כפרצוף, פרטני, פנים כנגד פנים,על הנה"י שלו.
* השלב הרביעי וזה עכשיו בעצם ארבע ברכות אחרונות של אמצעיות, ושלוש ברכות אחרונות של התפילה, מה קורה עכשיו?

עכשיו היא בעצם חוזרת לקבל הארה מנצח הוד יסוד שלו אליה אבל לא באופן פרטני, אלא כצירים, ומה קורה בשלוש האחרונות? היא מקבלת מנצח הוד יסוד של אמא הארות המלובשות בתוך המוחין של הזעיר אנפין אליה, אבל לא מבחינה פרטנית, אלא כצירים.

## ההבדל בין ההארות הפרטניות להארות בשלוש הצירים

זה בעצם מה שאנחנו עושים, זאת אומרת, נמקד את זה בי"ב האמצעיות והלאה נעזוב שנייה את ג' ראשונות. בשלב ראשון אנחנו בכלל רוצים שהיא תעמוד כפרצוף פרטני מפורט בעשר ספירות, זה השלב של תשע ברכות ראשונות, עם ולמלשינים, עשר ספירות, סיימנו, מלכות נבנתה כפרצוף אל מול הזעיר אנפין על הנה"י שבו, אבל זה כאילו היא קיבלה הארה מעוד פרק ועוד פרק ועוד פרק ועוד פרק ועוד פרק ועוד פרק, ככה היא קיבלה פרקים פרקים. לא הארה כמכלול השלם של התנועה של לעמוד מולו בכל הצירים של נצח הוד יסוד שלו. בסוף כל הפרקים האלה, הם חלקים מתנועה שלמה, תנועת הנצח, תנועת ההוד, תנועת היסוד, תנועת התפארת שלו, היכולת לקבל לא לפי מידתה, להתחיל לקבל לפי מידתו, זה בעצם מה שיקרה בארבע ברכות האחרונות שבי"ב אמצעיות, היא מקבלת מהצירים.

אותו דבר בשלוש ברכות האחרונות, זה לקבל את הארות אמא שמאירות בתוך הנה"י של הזעיר אנפין, לא כהארות פרטניות – כי תמיד בתוך הארה פרטנית של פרק העליון של נצח של הזעיר אנפין היתה שמה הארת הזעיר אנפין, והארת מוחין דאימא שמסתתרת בפנים אבל זה פרטני – היכולת לקבל את המרכז, את הציר של הארות אמא, את הנצח של אמא שמאיר בתוך הנצח של הזעיר אנפין, את ההוד של אמא שמאיר בתוך ההוד של הזעיר אנפין, היסוד של אמא שמאיר בתוך היסוד הזעיר אנפין, לקבל ממנו הארה, עמוקה יותר, כוללת יותר, צירית, זה בעצם מה שאנחנו נעשה בשלוש ברכות האחרונות.

אז בואו נבין את זה יותר לעומק. כשאנחנו עומדים ועוסקים, לצורך העניין, בעל הצדיקים, או בונה ירושלים, זה לא ספירה פרטית של המלכות, או שאנחנו עוסקים בצמח דוד, זה לא עוד ספירה פרטית, בדומה לברכות הקודמות, זה תנועת חיים שלמה שבונה אותנו כתנועה גדולה שבאה מה' יתברך אלינו, שמעמידה את כל הקומה שבנו, את כל הקומות, בבת אחת. כי ירושלים, לצורך העניין, היא משהו שמאפשר לנו לקבל מההוד את כל הרגל השמאלית, שמעמידה את כל החיים של העם היהודי כמכלול שלם על הרגל דהוד, וצמח דוד, מלכות דוד, מתקנת בנו את ציר הנצח שלנו, זה לא עוד ספירה פרטית, זה בונה יכולת עמידה של כל הקומה שלנו על פני מלכות בית דוד מכוח הנצח של משיח בן דוד, הנצח הזה מקרין על כל הקומה שלנו, מחזק את כל ציר הימין שלנו ועליו כל הקומה גם מושפעת, הוא לא מתקשר איתנו באופן פרטני, זה תנועות גדולות של חיים שבונות את כל הקומה שבנינו מקודם על פני ציר שלם של תנועה, ציר של בניין ירושלים, ציר של צמח דוד, ציר של על הצדיקים, דמויות שמאירות בעם ישראל יכולת התקשרות וחיבור שקושר את כל החיים על ציר האמצע, אל ה' יתברך.

זה לא קשר פרטני של עוד ספירה, זה דרך שלמה של חיים שקושרת את הכל אליה, לכן יש פה קפיצה מסוימת, בוא ניקח את הדוגמא מהתשע הקודמות, עכשיו בארבע האחרונות. שמע קולנו ה' אלוקינו, זאת לא עוד בקשה פרטנית, זו הארה מחודשת של הקשר, של עומק הרצון שלנו, שמתאחד ומגיע לכדי הרמוניה, עם הלב של הקדוש ברוך הוא, "ביקש ה' לו איש כלבבו" (שמואל א' יג יד), הכתר של המלכות נתקן על התפארת של הזעיר אנפין, אבל זה לא תיקון של עוד ספירה פרטית, שמע קולנו זה כנגד בניין בית המקדש, "כיוון שבא דוד באה תפילה", בחז"ל, שמע קולנו זה בעצם כנגד בית המקדש כבית התפילה. מקום שבו רצון האדם הוא בהרמוניה עם הלב האלוקי, עם הרצון שבעומק הלב האלוהי, לכן שמה מתגלים הרחמים, "שמע קולנו אב הרחמן" כי שם האדם נוגע בעומק הרחמים של הלב, שמה הקדוש ברוך הוא "ביקש ה' לו איש כלבבו", ברגע הזה שזה קורה, הרצונות שלנו, הם מתחילים להישמע לא במובן של עוד בקשה פרטית, אלא כחיים אל מול הלב של הקדוש ברוך הוא, ושרצון האדם ולב האדם מתאחדים כביכול עם הלב האלוקי, "והיו עיני וליבי שם כל הימים". זו לא בקשה פרטית, זה לא בניין פרטי בקומה, זה משהו שתופס את הליבה הפנימית של כל מערכת היחסים, עד כאן התיקון שלנו מול הזעיר אנפין, בצירים, אחרי שתיקנו את התיקונים הפרטיים של הספירות הראשונות.

עכשיו בא נלך לג' אחרונות, כשאנחנו מבקשים ברצה ה' אלוקינו את עמך ישראל, שוב, זה לא עוד ספירה, זה הכל! הקב"ה רוצה אותנו בציר הנצח, של אמא, שמאיר דרך הזעיר אנפין, עומק הרצון של קשר הנשמות שלנו לה' יתברך, הקשר הנשמתי בינו לבין השם, כשאמא מאירה, כהארת הרצון הנשמתית שחבויה בעומק הנצח של הזעיר אנפין, מאירה ומחברת אותנו אליו, מדביקה אותנו בהארת רצון, זה לא עוד נקודה פרטית, זה כל החיים שלנו, עולים כאשר הרצון הזה מאיר בנו, כאשר השם רוצה בעמו ישראל, מתעורר הרצון ביננו לבינו.

אותו דבר ציר ההוד של מודים, זה להודות על כל החיים, הכל עולה שם, היכולת להיות בהודיה עמוקה על החיים מצריך את הארות אמא שבתוך הזעיר אנפין, מבחינת העולם הבא, אדם יכול להודות על מאורעות חייו, הרי זה בן העולם הבא. לכן היכולת שלנו פה לעמוד על המודים, על ציר ההוד של אמא, זה תופס את כל החיים, מעמיד את כל הקומה בינינו לבין השם יתברך, על ההוד של אימא.

אותו דבר שים שלום, השלום הזה הוא לא שלום נקודתי, הוא שלום עולמי, שלום שיש בו אהבה, תורה חיים וחסד ואהבה, המון היבטים של החיים נכרכים במקום של חיבור עמוק של שלום שאוחז את כל החיים בקשר שבינינו לבין השם יתברך באיכויות פנימיות של הארת פנים ושלום, שזה יסוד אמא, זה ציר, זה לא לקבל את האור הזה לאיזה ספירה ספציפית שלי, אני לא לוקח את ציר היסוד של אמא ומאיר אותו ליסוד של הנוקבא, או לדעת של הנוקבא או לכתר של הנוקבא או לתפארת, לא, כיוון שזה ציר ומאירים אותו בכל.

**ש.** מדוע אמא חוזרת לאחר שהיא סיימה להאיר בג' ראשונות?

**ת.** זה לא אמא מחוץ לזעיר אנפין, זה אמא שבתוך הזעיר אנפין. קודם בהתחלה זו הייתה אמא שמחוץ לזעיר אנפין שבנתה אותה בפנים בסוד שם בוכ"ו, בסוד שם אהיה. עכשיו זאת אמא שמאירה כמוחין פנימיים של זעיר אנפין שנחשפים, שבתוך הזעיר אנפין יש בקשה, בקשות עמוקות, נשמתיות, של העולם הבא, שבתוך הרצון האלוקי של העולם הזה, והם בג' אחרונות, שלכן מצד אחד זה כן נושא איכויות של בקשה – בשונה מהג' ראשונות שהיו שבח – מצד שני, זה נתפס אצלנו בדומה לג' ראשונות, "ג' ראשונות", "ג' אחרונות", נתפסים כזהות, כביכול גם כן נתפסות כ"שבח בקשה ושבח", אבל זה לא שבח, רצה זה בקשה, מודים זה לפחות מערכת יחסים פונה, ישירה, זה לא שבח בלבד, ושים שלום בוודאי זה בקשה, לצורך העניין, אבל זה כן דומה לאימא. פה רואים את ההבדל בין אמא שמחוץ לזעיר אנפין, שזה סידור שבחו של מקום, ואמא שכבר מאירה מתוך הזעיר אנפין שכבר היא כן איכויות רגשיות פנימיות, נשמתיות, של מערכות יחסים עמוקות, לרצון והודיה ושלום, אבל הן פותחות את מערכת היחסים שבינינו לבין ה' יתברך, הן מעמיקות אותה, ולכן זה אמא שחוזרת להאיר מתוך הנה"י של זעיר אנפין, סוד המוחין הפנימיים שבתוכו.

כל זה יוביל לייחוד בשים שלום, זה ייחוד בין זעיר אנפין לנוקבא. זאת אומרת שיש שתי יסודות שמסתתרים בשים שלום, יסוד אחד יסוד של אמא, כציר, והיסוד השני זה היסוד שבין הזעיר אנפין לנוקבא. אבל איזה יסוד זה? ספירה? ספירה שלו וספירה שלה? לא! זה ציר היסוד של אמא, שבתוך ציר היסוד של הזעיר אנפין, שיקשר את כל הקומה שלה עם כל הקומה שלו בקשר חיים אחד, ובסוף ודאי שיחבר בין היסוד שלו ליסוד שלה, אבל אם אני אחשוב רק על היסוד כספירה, אני פספסתי את כל ההתרחשות, את כל עניין החיבור שהוא נשמתי, שהוא רוחי, שהוא אוסף את כל הצירים בכל הקומה בשלושה רבדי עומק ומאיר את הקשר כמכלול שמשתקף בתוך פרטי החיים.

## הבקשות של התיקון הפרטני והבקשות של הצירים

אז עכשיו, תשימו לב, יש משהו שכאילו שאפשר לראות את הבקשות הראשונות שונות באופי שלהם מארבע האחרונות, לפחות אפשר היה לדון, איפה לשים את ברכת השיבה שופטינו, קיבוץ גלויות אבל האר"י חתך את זה שם. למינים ולמלשינים כתוספת, היא לא במקרה הגיעה לפה, היא הגיעה פה כי פה נגמר פרק ראשון, פה נגמר התיקון הפרטני יותר של הספירות, אתה חונן לאדם דעת, תיקון החוכמה הבינה ודעת, השיבנו זה תיקון הבינה, סלח לנו, תיקונים פרטיים, יותר עדיין, אפילו השיבה שופטנו נתפס כתיקון פרטני יותר לפי זה. השיבה שופטינו זה תיקון היסוד מצד היכולת להיות במערכת משפט וצדק שמארגנת בצורה נכונה את הצדדים השונים של הקיום. אבל על הצדיקים זה ציר היסוד של הזעיר אנפין כמכלול שלם של דרך חיים של התקשרות בהשם יתברך, הוא מאיר לנו בקשה לדביקות והתקשרות איתו, שדרך "וְאֹרַח צַדִּיקִים כְּאוֹר נֹגַהּ הוֹלֵךְ וָאוֹר עַד נְכוֹן הַיּוֹם" קושרת את כל החיים. שים שלום, הבפנוכו של קשר העמוק שבינינו לבין השם יתברך, בעומק הוא קשר של שלום, כשלמות של חיבור כל החיים בהארת פנים וחסד.

* תראו את ההבדל בין השיבה שופטנו לעל הצדיקים, שקושר את כל חלקי עם ישראל יחד, הצדיקים, והחסידים, "ועל גירי הצדק ועלינו יהמו נא רחמך" לבין שים שלום.
* תחשבו על הדמיון בין ברכת השנים, שזה הנצח של המלכות, לברכת צמח דוד, שזה הנצח של הזעיר אנפין, תיקון ציר הנצח שמלכות דוד מעמידה, פותחת אותנו למעבר, לבין רצה ה' אלוקינו שזה ציר הנצח של אמא, של הארת רצון וקשר עמוק שמאיר. יכולים להרגיש את ההבדלים באיכויות, בין הנצח כפרנסה, קיום, כמזון, הנצח כמלכות דוד שפורצת את הקיום אל המעבר, אפשר להתמודד ולהביא את המלכות של הנה"י למציאות, לבין העומק של הנצח הזה כרצון עמוק, נצחי, בינינו לבינו, נמצא בתוך עומק הקשר המקודש שבינינו לבינו.
* אז כשאתם משווים את הברכות ככה, אתם יכולים יותר להרגיש את ההבדל בין קיבוץ גלויות, שזה ההוד של האיסוף הכוחות של החיים שבה, לבין ירושלים כתיקון ההוד, זה איסוף של הלב של עם ישראל, יחד, עיר שחוברה לה יחדיו, לבין ההוד של אמא היכולת להודות על כל החיים האלה לפני השם, תנועה כוללת שאוספת את כל החיים להודיה מתמדת, כמו קורבן תודה במקדש. אתם יכולים לראות, כולם הם הוד, אבל זה לא אותו דבר, זה הבדלים באיכויות אחרות, עומקים אחרים, צירים אחרים, גדלים אחרים של תודעה של הוד.

אז יש פה מעין מעברי פאזות שאנחנו עושים בתפילה, בין –

* האחור, בניין באחור של הנה"י,
* בניין מאמא בנה"י בפנים,
* בניין בתשע ספירותיה על הנה"י, ועם ולמלשינים – זה כולל הכתר – זה יוצא עשר,
* תיקון הארת הנה"י שלו אליה כמכלול,
* הארת הנה"י של אמא אליה בתוכו, דרכו, כמכלול,
* וייחוד.

זה בעצם מה שרציתי להראות לכם היום, תבינו ברמה התשתיתית ביותר איך האר"י חושב בשמועה שלנו על תהליך התפילה, מעברים של עומקים, שכבות אחרי שכבות של עומק, יש פה קצת קצת מעגליות, קצת, אמא פותחת, אמא סוגרת בהארת הפנים, אבל זה עומק אחר של אמא ואיכויות אחרות של אמא ומעבר מקבלה פרטנית לקבלה כוללת ברמת הזעיר אנפין, ולקבלה כוללת מאורות אמא שבתוך הזעיר אנפין, וייחוד.

עד כאן, בזה הבנו את התמצית של תהליך התפילה כמו שהוא מבואר במבנה הזה.

זה לא הכל, פעם שעברה דיברנו על ייחודי הנשיקין, תחזור חזרה לראות הכל ביחד, אבל היום היה לי חשוב להשלים לכם על רגל אחת, את התבנית הזאתי, איך האר"י רואה את תהליך התפילה מבחינת העמידה מול הנה"י של הזעיר אנפין והתהליך איתם.

## הנוכחות הנסתרת של אבא

 **ש.** שלום הרב, אני מחפש להבין איפה אבא נמצא בתמונה? כאילו, פתחת את נוקבא, ז"א, ואימא, ואמרנו שאבא נכנס לפחות באור מקיף כרגע.

**ת.** שאלה מצוינת, אבא נכנס גם באור פנימי, לא רק באור מקיף, כזכור.

**ש.** דיברתי על האור הפנימי.

**ת.** אבא נכנס באור פנימי בברכת אבות, הוא בנה בה בניין באחור. השאלה היא אם בהארת הפנים אבא נפתח. הארות אמא ודאי נפתחו, הכל יושב על בסיס קשר החיים שבינינו שאבא בנה ופתח בהארת האחור, אבל ייתכן שהארת אבא בבחינת פנים עוד לא נכנסה למלוא הפעולה. הארת אבא עוד לא בקעה החוצה, היא כמו לוז פנימי של קשר של חיים שעיקר האדוות שלו שמופיעות נכון לעכשיו, בתפילת הלחש, הן שיח של פנים, שיח של דיבור, דיבורים שמתרחשים בתוך המרחב האצילי, מוחזקים על ידי עמוד שדרה האבהי האצילי באחור, אבל עדיין, הם הארות אמא. מתי אבא ימשיך להיכנס עוד יותר? בברכת כהנים.

מתי אבא ייפתח באור פנימי? בהארת פנים נוכחת שתבקע את יסוד אבא ותאיר אותו בצורה גלויה יותר? לא בטוח שזה יקרה, "וראית את אחורי ופני לא יראו". סתם, בשני וחמישי, קריאה בתורה, יכול להיות, שכשנוציא את ספר התורה מההיכל, אז נבקע את יסוד אבא, אז נזכה להארת פנים של קריאה בתורה, לקרוא בתורה כמפגש שפותח את החביון הזה של אבא שנמצא בתוך הברית, בתוך הקשר, ועוד לא זכה לבוא לכדי ביטוי מלא, אז יכול להיות שקריאה בתורה תהיה בשמועה שלנו מעין השלמה לתהליך הזה.

עכשיו, אדגיש ואומר, תזכור שתפילת שחרית זה ייחוד יעקב ורחל, מה זה אומר שזה יעקב? מי זה יעקב בבסיסו? אחורי אבא! כיוון שהייחוד של שחרית של יום חול הוא אחורי אבא זה מסביר לנו למה באמת אמנם זה פנים בפנים ויש ייחוד, אבל הפנים של האבא באמת לא מתגלות בצורה מלאה, כי עדיין עיקר הקשר הוא מול האחוריים של אבא, עומדים איתו פנים בפנים, פותחים את הארות הפנים שהזעיר אנפין מגלה מול המלכות, ובסוף מפגישים אותה מול תנועת אחורי אבא ויוצרים איתה מערכת יחסים של פנים בפנים. אז היא עטופה בהארות אמא של פנים, בהארות של הזעיר אנפין של פנים, אבל בסופו של דבר, ייתכן שזה אחורי אבא, עוד לא זכינו לראות את פניו ביום חול, מתי זה יקרה, בייחוד שבת קודש, שבמוסף של שבת יהיה ייחוד ישראל ורחל, אז תהיה הארה שלמה ואז גם תבוא הארת הפנים שלו, ונזכה לאותו ייחוד שלם שמביא את עץ החיים בתוך הקשר בהארה פנימית, תצא, תתגלה בנו ברכת חיים של פנים, ובשבת, וגם זה, דרך אגב, קורה אחרי קריאה בתורה של שבת, כל המוסף, קדושת כתר.

אז באמת לשאלתך, זו שאלה מסוימת, צריך לבחון את זה, ייתכן שברמה מסוימת הצלחנו להביא את אבא לנכוח בקשר ולהעמיד את התשתית שלנו, התשתית של האחור, שיש בה הארת יסוד אבא באור פנימי, ייתכן שבברכת כהנים נביא את האורות המקיפים שלו, וזה ישפיע על הקשר ויעמיק את הקשר, אבל יש משהו במגבלה באמת לראות את הפנים, "וראית את אחורי ופני לא יראו", במובן מסוים, עדיין יש פה איזושהי בחינה מסוימת שאנרגיות אבא יזרמו לנו בתוך כל מערכות הפנים האלה בבחינת אחור כאיזשהו דרגת חיים, צימאון לאל חי, שעדיין לא יכול להאמר באופן מלא גם אם כל תפילותינו יענו, ביום חול. גם אם כל תפילותינו יענו ביום חול, עדיין יש משהו עמוק שהוא בסוד "ברח דודי ודמה לך לצבי", שהנוכחות של החיים האלוקית נוכחת בתוכנו ועדיין חוזרת להסתלק אל מה שמעבר לתפיסה, מה שמעבר למילים, מה שמעבר ליכולת לתפוס בהארת הפנים, במובן מסוים, סוד עץ החיים עדיין לא נוכח ביום חול, גם לא בעת התפילה.

אז צריך לחשוב על זה, זו שאלה מצוינת, שצריך לעקוב אחריה, אבל כמו ששמת לב, הארת את תשומת לבנו, שימו לב, באחוריים, בתפילת שחרית, יסוד אבא נכנס, מוחין דאבא נכנסים, ג"ר דאבא ג"ר דאמא עשר ספירות דאבא נכנסים, בונים, משפיעים על בניין המלכות, בניין הזעיר אנפין, זה נכון על אבות, אבא, מכאן ואילך, נוקבא, אמא, זעיר אנפין, תחשבו על זה, זה מעורר מחשבות.

## הנה"י כמרחב של תפילת הלחש

עכשיו רק צריך לשים לב למוקד הזה שבו אנחנו מתמקדים בנה"י, למה אנחנו עומדים מול הנה"י, בסופו של דבר. קודם כל, בחזרת הש"ץ נתנהל אחרת, אבל בינתיים בתפילת הלחש בטח שאנחנו בתיקון רחל, זה עיקר העניין, אנחנו עומדים על הנה"י, אז גם אנחנו נבנים באופן פרטני מהנה"י, אבל גם הזעיר אנפין מאיר לנו מהארת הנה"י שלו, וגם אמא מאירה לנו את הנה"י שלה שבתוכו. בעצם יוצא שעיקר התפילה פה בצורת החשיבה הזאתי, עיקרה להמשיך את הנה"י למציאות, כי זה מה שהמלכות מקבלת, רחל, זה עיקר העניין שלה. זה מאוד פשוט, בסוף מהות הרגליים זה להמשיך את שפע החיים החוצה, להמשיך את שפע החיים הלאה, להביא אותו להתממש מחוץ לעצמו, חב"ד זה המוחין והחג"ת זה מרכז הקיום, מרכז הגוף, חסד גבורה תפארת, באהבה יראה ורחמים. מהות הרגליים – דיברנו על זה אז בשם צבקות – לקחת את השפע הפנימי הזה, העצמי, העליון, ולהמשיך אותו אל תוך המציאות באופן מפורט, באופן עשיר באופן שמממש אותו בכל צבאותיו, בכל כוחותיו, בכל גילויו, בשישים ריבוא ושש מאות אלף רגלי שיוצאים ממצרים, רגלי, ומזה נבנה המלכות, היכולת לשאת את החיים בתוך הבית ולהביא ילדים שממשיכים את החיים, שבתוך הברית, את העושר שטמון בם. אז קודם כל זה חלק מהסיבה הפשוטה שרחל תעמוד על הנה"י, כי היא גילוי של זעיר אנפין, כי בסוף הרצון של הקדוש ברוך הוא לא נגמר באבות, אלא בזה שיהיה עם יהודי שימשכו מהאבות ויגלו את הצבקות, יגלו את עושר החיים ואת יופים כמו שמתגלים בהמשכת החיים, בהתממשות החיים בברכת החיים שמתאפשרת בזכות זה ומתגלה דווקא שם, ובשפע שיכול לבוא דרך היסוד, השפע של החיים וכל הברכה שתמונה בהם שמתגלה מתוך הקשר הזה בינינו לבינו, בין הדוד לרעיה.

לכן באופן תשתיתי צורת החשיבה של התפילה מכוונת כלפי הנצח הוד יסוד, אם יש לנו את האבות שמתחילים את התפילה, שהיא כנגד החג"ת, שהוא כרת ברית עמם, והיכולת שלנו לזכות לאותה המשכיות בסיפור האבות, מכוח הברית שבינו לבינם שמתגלה בנו, "זוכר חסדי אבות ומביא גואל לבני בניהם למען שמו באהבה", זה היכולת שלו לקחת את הברית הזאתי של קשר החיים, רצון להמשיך איתו בתוך המציאות, מדור לדור ולהפוך אותו למשהו שהוא הכוח שבכוחו אנחנו עומדים, אנחנו עומדים כל פעם בזכות הברית, מה שכתוב בפרשת בחוקותיי "וזכרתי את בריתי יעקוב ואף את בריתי יצחק ואף את בריתי אברהם אזכר והארץ אזכר", הברית היא מה שבסופו של דבר אנחנו אחוזים בו, קשורים אליו, עומדים מולו, מול הקב"ה, יש לנו ברית בינינו לבינו, ברית שעיקר היכולת להמשיך אותה בפועל בתוך החיים זה חלק מהמשמעות של תיקון רחל.

לכן באופן בסיסי, בתפילה כמרחב שבו אני רוצה לא דבקות נשמתית רוחנית, אלא המשכת חיים בפועל, של הברית בינינו לבין הקדוש ברוך הוא, המטא היסטורית, להגשים אותה בתוך המציאות, שזה תיקון רחל, אנחנו נהיה מכוונים לברית, לנה"י, על זה נעמוד, זה הסיבה הפשוטה שכשניגש לתפילה, נראה את עצמנו עומדים מול הנצח הוד יסוד, אם היינו עומדים מול החג"ת, לא בטוח שהיינו עומדים, רק האבות. כל מה שעם ישראל קיים בספר שמות והלאה, זה בזכות העם אשר ברגליו, זאת ההתפרטות של גילוי הצבאות, וגילוי פוטנציית החיים שטמונה בתוך הברית אבל כל ההמשכה של הזעיר אנפין שרוצה להמשיך את העולם הזה, ההתממשות של הקשר הפעיל הזה, המטא היסטורי, של הברית בינינו לבינו, שהולך ומתממש בארץ ישראל, בבית המקדש, במלכות דוד, בבניין ירושלים, בחיים של שלום יחד איתו פה על הארץ, כל הקשר הזה, בעומק שלו, הוא מימוש של הרצון של העולם הבא לברוא את העולם הזה.

כל התכלית שבו העולם הבא במובן מסויים בורא את העולם הזה, זה כדי שהעולם הזה יזכה לבוא לנקודת הברית הזאת, לנקודת הקשר הזה, ולכן העומק של העמידה שלנו על הברית או על הנה"י של הזעיר אנפין, יש פה עוד עומק, יש פה בקשה יותר פנימית, זה בקשה של נה"י דאמא שגנוזים בתוך הנה"י של הזעיר אנפין שהם הרגליים שלה, כל תכלית העולם הזה הוא לשאת הלאה את ההופעה של אמא, את הופעת העולם הבא בתוך המציאות של העולם הזה. עכשיו זה המוחין של אמא שבתוך הנה"י דזעיר אנפין, כשהרמח"ל מדבר על המוחין של אמא שבתוך הזעיר אנפין הוא מדבר על איכויות של אושר, של עונג, של דבקות, של קדושה, של שלום, שהם חלק מהאיכויות הפנימיות של החיים. זאת אומרת, כשהקב"ה מבטיח לנו שנחיה איתו חיי ברית בארץ ויהיה פה שפע אז יש שפע שהוא שפע גשמי, ויש שפע של הארת רצון והודיה עמוקה ושלום בחיים האלה, והם בעצם האיכויות הפנימיות שלא רק מגשימות את העולם הזה, אלא מגשימות את מה שהעולם הבא רצה להמשיך בתוכו, שנצליח לראות, לזכות לבחינת העולם הבא בעולם הזה, מסוגלים להביא את הקשר הזוגי בין הקדוש ברוך הוא אלינו, במקום שלא רק בונה את הצרכים הפרטניים שלנו, לא רק בונה את הקשר בינינו לבינו, בתיקון הצדיקים, בניין ירושלים וצמח דוד, ובניין הבית, אלא שזה בסיס לקשר עמוק יותר - לאהבה ושייכות ורצון ושלום והודיה עמוקה בינינו לבינו. אלו האיכויות האמהיות שגנוזות ברצון לבנות את בית המקדש, "צאינה וראינה בנות ציון במלך שלמה בעטרה שעטרה לו אמו ביום חתנתו וביום שמחת לבו", זאת אומרת, כל החתונה של הזעיר אנפין כביכול עם הרעיה בשיר השירים, בבניין בית המקדש, זה לא רק בשביל המישור החיצוני – יחסית, הכל יחסי, שיהיה לנו בית מקדש, מרחב של תפילה, שיהיה לנו בניין ירושלים וצמח דוד והתקשרות של על הצדיקים – אלא שיהיו לנו גילויים פנימיים, מערכות יחסים פנימיות נשמתיות, שרוצות ושמעמיקות את כל מה שאנחנו בעצם מחברים עד עכשיו.

זה בעצם התכלית אולי של התפילה, הארת פנים, כשאנחנו מבקשים פנים בפנים, אז זה עומק הפנים בפנים, אותה הארת רצון הודיה ושלום שבינינו לבינו. תנסו כאילו לחשוב על ההיגיון, מה שאני רוצה להוסיף לכם זה לחשוב על ההיגיון, מה ההיגיון שכשאני ניגש לתפילה, מול הספירות האלה, אני עומד, לא אני כפרטי, אני כמכלול, אני כצבקות, יחד עם כולנו, יחד עם כל הדורות של העם היהודי שהתחילו מהאבות בברכת אבות אבל לא עצרו שם, הם נושאים את החיים הלאה, הם הולכים לפני השם ויוצרים חיים מפורטים של חברה שיש בה מכלול של כוחות כלכליים, איסוף של כוחות העם היהודי לארץ, יש בה הבנה, מודעות, ריפוי, יכולת להיגאל מתוך העולם הגלותי אל ארץ ישראל, ולייצר פה חברה שיש בה באופן בסיסי משפט וצדק.

עד כאן היה תשע ברכות ראשונות. זה לא מספיק, צריך להיכנס פנימה יותר, לעמוד מול ה' יתברך ולקבל ממנו את הכוח לעמוד מולו במלוא הקומה, בצירים שלמים, להצמיח פה חברה שיש בה כוח של הצדיקים, דמויות שמוליכות פה תקשורת, לא כמו של "ולמינים", לא של לשון הרע, אלא מייצרת פה מערכת חברתית שמכוונת לקשר עמוק שאוסף את כל החיים להתקשרות ששמה את הברית כציר עומק של כל החיים היהודיים שלנו. לחיות חיי ברית עם השם יתברך, משהו שרוקם את כל הקומה אליו, זה ציר שלם, אנחנו עומדים מול כל הברית האלוקית כמעמידה את כל השדרה שלנו.לבנות את הלב של העם היהודי, לבנות את בניין ירושלים, מקום שאוסף את כל הכוחות חיים שלנו, כלכלה, ומשפט, ומרחבים רוחניים וכל חלקי העם היהודי נאספים לראיית פני השם בירושלים, זה ציר ההוד שלנו, ציר שאוסף, אבל לא אוסף מהסוג של קיבוץ גלויות, אלא סוג של בניין ירושלים. אותו דבר זה צמח דוד.

זאת אומרת, להבין מה הצעד הבא, מה הקומה הבאה בצמיחה הרוחנית שלנו אחרי שעשינו את הקומה הקודמת, אחרי שבנינו כביכול את השלב הזה של בניין הכוחות הפרטיים של הפרצוף של המלכות. בואו נחשוב שנייה לא במסגרת ספירות, אני יודע שבספירות זה קצת נראה אחרת, אבל בוא נחשוב שנייה באופן פרטני. העם היהודי עכשיו עולה לארץ ישראל, הוא כנקודה קטנה, הוא צריך לבנות לעצמו פרצוף אצילי של קומה שלמה שמסוגל לעמוד איתה לפני השם כחברה, על פני כל קומותיה, צריך להיות לחברה הזאתי – כדי שתוכל להופיע את מלכות השם בארץ – צריך להיות לה כלכלה, כן, צריך להיות לה משפט, כן, צריך להיות לה צבא, כן, צריך להיות לה עולם רוח שמכווין את העם היהודי, את הייעוד שלו, כן, צריך להיות לה משרד החינוך, כן, צריך להיות לה. אם לא יהיו את כל החלקים האלה כביכול לא יהיה פרצוף של רחל, אנחנו רוצים לחיות לפני השם. אוקיי, בוא נתחיל, צריך לבנות מדינה, צריך לבנות פרצוף, השאלה אם אנחנו מסוגלים לראות את הפוטנציאל הקדוש שבכלכלה, שבחינוך, שברוח, שבמשפט, שבצבא, להבין איפה הוא יונק, בצירי הימין שמאל ואמצע, לצורך העניין, ואיך הוא משתלב במארג הזה שבונה אתה הפרצוף.

מי שיסתכל באורות התורה בפרק א', פסקה ג',[[1]](#footnote-1) הרב קוק ממש מתאר את זה שם, איך המלכות בגלות הפכה להיות נקודה קטנה ואיך היא חוזרת, איך המלכות נתקנת בארץ ישראל, היא צריכה להתקן בכל סדריה, ככה הוא כותב, מתחיל למנות, נבואה ומלוכה ומשפט וכהונה, כל חלקי הכוחות הרוחניים התורה בונה אותם בציורים הרוחניים שלנו, הם בעצם כמו חלקי הפרצוף של המלכות שצריכים להתקן.

אז יש תיקונים, שהם עדיין תיקונים פרטיים של ספירות פרטיות, כוחות פרטיים שגם הם צריכים לינוק את יניקתם מצירי הנצח הוד יסוד בפרקים השונים, אבל יש תיקונים שהם תיקונים כבר שעוברים פאזה. הגיע הזמן לארגן את הצירים שלנו, ויש שלב עמוק יותר, לתקן את האנרגיות הפנימיות של הצירים, לעורר את הרצון של הקדוש ברוך הוא, את הרצון שלנו בנשמות ישראל, את האהבה, את הרצון, את השייכות שנמשכת מציר החסד, ציר החוכמה, מהקודש של נשמות ישראל, לעורר את ציר ההוד שיכול להודות על החיים האלה, את כל הקומה של החיים, על פני כל מה שיש לנו, להודות על הכל לפני השם יתברך. היכולת לבקש שלום עמוק, שלום שהוא שלום עולמים, שלום העולם הבא שבתוך העולם, מחבר את הכל בקשר חיים אחד. אלו כבר הצעדים הבאים, של ראיית העולם הבא בתוך העולם הזה, שהתפילה שלנו מסוגלת לדבר. יכול להיות שיש עוד רבדים, שלא באו לידי ביטוי, כמו שאמרתם, מה היה קורה אם הייתה תפילה שמביאה את אבא בפנים, לא רק את הארות הזעיר אנפין ואמא, זה עוד איכויות בתפילה, זה עוד כביכול בקשות נוספות שהיו נכנסות פה בפנים, אולי, תחשבו על זה.

אז תתרגלו לזה קצת, זה נשמע קצת טכני, אבל אחרי שמעבדים את התנועות הרוחניות האלה ומתבוננים בהם ובהיגיון שלהם זה יותר פשוט, ככה עכשיו להגיד לכם "טוב פה תכוונו נה"י באחור, זה נה"י באימא, זה נה"י בזעיר אנפין ובספירות הפרטיות, בתשע ספירות, וזה נה"י דז"א ונה"י דאמא, נשמע די סתום וטכני. ותנסו גם דרך ההשוואה וגם דרך ההתבוננות על העומקים, תנסו להבין גם את הריתמוס של השלבים, מה ההיגיון התהליכי שאותו אנחנו עוברים שיוצר איזשהו היגיון אפשרי בלהבין למה זה תהליך התפילה, שהאר"י מניח לנו פה בשמועה הזאת, של תפילת הלחש, תיקון רחל כבקשה עמוקה, לגלות את הופעת החיים האלוקית בהארת פנים פה בארץ.

אז זה אולי ייצור לנו מחדש מחשבות חדשות מה זה בניין ירושלים, פתאום זה יהיה משהו שתופס את כל ציר החיים שלנו, מה זה צמח דוד בשבילנו, מה זה שמע קולנו ה' אלוקינו, בעצם זה שיא התפילה, בא לתקן את הלב, רק עכשיו התחלנו להתפלל באמת, אב הרחמן, לעורר רחמים מתוך שייכות עמוקה והחיבור ביננו לבינו. תנסו להקשיב לתנועות האלה וללכת ברגליים האלה של הנה"י, שזה יהיה לכם פשוט יותר וטבעי יותר, הכוונות האלה בתפילה, ההתכווננויות הללו, זה צעדים נוספים במערכת היחסים, תראו את זה ככה, בעומקים שלה שהאר"י בעצם מנסה ללמד אותנו.

**ש.** רק אני מנסה קצת להבין את העניין זה שהיא נמצאת על הנה"י, היא נמצאת על הנה"י, כאילו מול הנה"י? או יונקת מהנה"י? זאת אומרת, היא לא עומדת קומה מול קומה של הזעיר אנפין, המלכות? זה הכל כל הזמן מול הנה"י?

**ת.** רחל נבנית מהתפארת ומטה, זה בניין רחל. לאה נבנית מהשליש של התפארת ומעלה. בחזרת הש"ץ היא תעלה לקומה העליונה כנגד לאה.

**ש.** גם בייחוד היא נמצאת כל הזמן כאילו למטה?

**ת.** בעיקר הייחוד היא תהיה למטה, בוודאי, היא גם תתייחד יעקב ורחל, הייחוד בסופו של דבר יהיה בין יעקב ורחל, יעקב, הוא כנגד הנה"י של הזעיר אנפין, הוא נמצא למטה.

**ש.** כי אני מנסה להבין, בשלוש ברכות האחרונות, כשהרב אומר שאמא נכנסת עם כל העולם הבא וההודאה הכוללת והרצון וכולי, ועדיין כל זה נמצא רק כאילו למטה, אז בעצם מה חסר? נשאל ככה.

**ת.** עדיין הארת הרצון והשלום וההודיה תתבטא דרך השפע של פלג גוף תחתון, אתה יכול לחוות בתוך הקשר, אתה יכול להודות על הבית שלך ועל הזוגיות במובן הביתי שלה, ועל הילדים שיש לך ועל הפרנסה שיש לך, ולחוות שם לא רק את ההודיה על עצם השפע, אלא מפגש של רצון, הודיה על עצם החיים שזכית לחיות, לחוש את השלם ואת השלום שאתה זוכה לו בתוך החיים. יש רגעים של נחת כאלה? אוקיי, זה נה"י האחרונות, פה, ברחל, לא בפלג גוף עליון עם לאה, למטה. אז זה עיקר העניין – "נתתה שמחה בלבי מעת דגנם ותירושם רבו", היכולת לשמוח בשפע החיים, בברכת החיים של העם היהודי, בצמיחת החיים שקורית פה, לשמוח בזה, להודות על החיים האלה, על הזכות לחיות אותם בהתממשות שלהם, עם המורכבויות של רחל ואתגרי החיים של רחל שזקוקה ביום חול ליעקב כאחוריים של אבא, כוח הישרדותי מאוד מאוד חזק, שעומד שם בעומק הפנים האלה.

יש עוד עבודה לעשות, עם כל הפנים בפנים האלה יש עוד עבודה לעשות, יש עוד מעבר שרוצה להופיע בתוך המציאות ויש עוד דרך, אבל יש בה הארת פנים וייחוד, להמתיק את הפנים.

**ש.** הנמיכות קומה היא בעצם גם מצד זה שזה לא ישראל וגם מצד זה שרחל לא מצליחה כאילו להגיע עד למעל הנה"י.

**ת.** נכון, כי זה מדגיש את המפגש דווקא במסגרת הברכה, ההמשכה שקורית בתוך החיים הממשיים ושם נמצא המפגש, שם נמצא הסיפור המתממש של העם היהודי, ושם אנחנו חווים את האיכויות הפנימיות יותר.

**ש.** עם האחור שבזה, בימי החול,

**ת.** עם הארת אחור סמויה, כי עדיין אנחנו עומדים פנים ופנים מול יעקב, יש ייחוד איתו אבל יעקב הזה הוא פנים שהאיכויות העמוקות שלו הן עדיין איכויות של אחור, הוא עדיין אחורי אבא ביסודו. לכן עץ החיים לא יתגלה עלינו, זה מובא בכוונות של ברכת אבות, דרוש ב', עסקנו בזה בעבר פעם פעם,[[2]](#footnote-2) לא נעסוק בזה עכשיו.

## הכוונה על משיח בן יוסף שלא ימות

**ש.** שלום, שבוע טוב, אני רוצה לשאול מה אפשר ללמוד מהפטרת ויגש, מיחזקאל לו, על יחסי יסוד ומלכות עתידיים, כלומר, יש פה איזה התהפכות מכל מה שאנחנו לומדים. שהמלכות הופכת להיות המכילה, המקבלת את היסוד, כשאנחנו מכירים את הצד ההפוך. היא הופכת להיות הבית.

**ת.** לא הבנתי למה זה הפוך מלכות, אמורה להיות בית, למה זה הפוך?

**ש.** מכיוון שכאן הוא כל הזמן משפיע עליה, בונה אותה, מתחזק אותה, ושמה יש התהפכות במערכות יחסים, האם יש שלב כזה?

**ת.** איזה התהפכות את רואה, שמה?

**ש.** שהמלכות,עץ יהודה, הוא הבסיס, עץ יוסף מורכב עליו, הוא היחור ששמים על עץ יהודה, הוא הבסיס, הוא המרכז.

**ת.** כן, תראי, זה שאלה טובה אני אגיד את זה בקצרה שדוד המלך הוא ביסודו שבט יהודה ואליו היו אמורים להצטרף הכוחות של שבט בנימין. בעצם, כשייך לעץ של יוסף, יונתן צריך להיות המשנה של דוד ובכלל, דוד בעצם סופח את מלכות שאול אליו. מתחתן עם מיכל, בת של שאול, זה המקום שמשיח בן דוד כולל בתוכו את הכוחות של משיח בן יוסף וממשיך עם זה הלאה. לכן האר"י פה מסביר, ברכת ההוד, בניין ירושלים, כנגד ההוד. ברכת צמח דוד, כנגד הנצח, אנחנו ראינו בהשם צבקות אלוקים צבקות, בזהר, שמשיח בן דוד בסוד הויה צבקות בנצח, ומשיח בן יוסף בסוד אלוקים צבקות כנגד ההוד, עכשיו בא נראה מה האר"י אומר בברכת בונה ירושלים:

תשכון כו' בהוד שבו והויית חתימת הברכה מנוקד בקבוץ ולהיות ברכ' זו בהוד קו שמאל לכן נזכרה בה ענין בנין ירושלם כי ירושלם אחידת בשמאלא כנודע ובאומרו וכסא דוד עבדך מהרה בתוכה תכין צריך לכוין כונה זו אשר פי' שמעי' ואבטליון למוז"ל יום א' אשר הלכנו לגוש חלב להשתטח על קבריה' ושם א"ל הם עצמם שצריך לכוין במלות אלו בג' תפלות שבכל יום ויום לכוין להתפלל לשי"ת **על משיח בן יוסף שיחיה ולא ימות** ע"י ארמילוס רשיעא כמ"ש רז"ל על פסוק חיים שאל ממך נתת לו כו' ונודע מספר הזוהר בר"מ פ' תצא דרע"ו ע"ב דמשה סביל כמה מכתשין בגין דלא יתקטיל משיח בן יוסף כו' **ועליו אנו מתפללין וכסא דוד עבדך מהרה בתוכה תכין**:

אז מה זה "טכסא דוד עבדך מהרה בתוכה תכין" שמכוונים בהוד? על משיח בן יוסף שלא ימות, איך זה קרה לנו? איך משיח בן יוסף הוא כסא דוד עבדך, מהרה לתוכה תכין, זאת אומרת צמח דוד זה הנצח, ציר הנצח של הזעיר אנפין, זה משיח בן דוד, ורגל ההוד היא כנגד ירושלים, בניין המלכות שעומדת על ההוד של הזעיר אנפין, אבל היא כוללת בתוכה את סוד משיח בן יוסף, סוד משיח בן יוסף הוא רגל ההוד. אבל מי הוא משיח בן יוסף? משיח בן יוסף הוא כסא דוד, הוא הכסא של דוד המלך. זאת אומרת, אני מסתכל על מלכות שאול, כבר מנוקדת מבט עתידית, של שלב הבא, של שלב של צמח דוד, אני לא רואה כקיימת לעצמה, מלכות שאול הופיעה, נראית כהופיעה בפני עצמה, ואז התברר שהיא בעצם היתה כסא לדוד המלך. אז זה לארגן מחדש את המחשבה שלנו, יהודה ודוד הוא המרכז, ואליו מתווסף עץ יוסף. אבל זה נובע מזה שיהודה בעומק, או דוד, לצורך העניין, בעומק, הוא מחבר גם את לאה וגם את רחל. ולכן יש בו משהו שמסוגל לאחד אותם יחד, ולתקן את נקודת קודש הקדשים של עם ישראל, של מקום המפגש בין לאה לרחל, או החיבור בין העולם העליון לעולם התחתון, מקום פתיחת הלב, כתר דרחל שהוא גם נקודת השער השמיים של לאה. אז זו תשובה אחת, בא נסתפק בה. יהודה הוא לא המלכות, יהודה הוא המלכות של הלב, כי יהודה הוא מבני לאה, אז אם יהודה הוא כנגד המלכות, זה לא המלכות התחתונה באמת, זו המלכות של הלב, מלכות של לאה. ויוסף הוא היסוד, היסוד של רחל, למטה. אז אם אנחנו מסתכלים על תיקון מנקודת המבט של האינטגרציה, האינטגרציה צריכה להיות שדוד יאחד את שתי הבחינות יחד וייצר נקודת מפגש. הוא לא התחיל את זה, התחילה את זה רות, אבל הוא התחיל את המפגש בין שני העולמות, בין עולם הזה לעולם הבא, הוא גם לוחם וגם מלך, אבל הוא גם כותב ספר תהילים, וגם את שירת המקדש, והוא מחבר בין העולם הגשמי של ירושלים לעולם הרוחני.

## הניקוד בכוונות הצירים

אז בואו רק נסיים, תראו את זה בפנים בדרוש, תזכרו שלכל דבר כזה יש כוונות. דהיינו, אנחנו מכוונים את הספירות הפרטיות – בספירות הפרטיות אנחנו מכוונים, סלח לנו, חסד וכו', שם הויה בניקוד סגול, או ראה נא בעניינו וריבה ריבנו, ננקד את זה בשווא כנגד הגבורה – אבל גם כשנלך לצירים אנחנו נחזור ונכוון את זה. נכוון בעל הצדיקים ניקוד שורוק, כמו שכיוונו בהשיבה שופטינו, נכוון בבניין ירושלים קובוץ כמו שכיוונו כביכול במקבץ נדחי עמו ישראל, ונכוון הויה בניקוד חיריק כנגד הנצח בצמח דוד כמו שכיוונו כביכול בברכת השנים. אל תתבלבלו, זה לא אותו דבר, יכולים לראות שיכול להיות שנשתמש באותו שם, אבל התדר הוא אחר לגמרי. כי פה זה היה בחינה פרטית – הויה בניקוד חיריק של הנצח של המלכות, הוד של קובוץ בנדחי עמו ישראל של המלכות, ספירה פרטית, ושורוק כנגד השיבה שופטינו של היסוד של המלכות – אבל הפעם אני אכוון את אותם כוונות, עוד פעם אני אכוון הויה בניקוד שורוק, בחיריק ובקובוץ, אבל כצירים, כתנועות גדולות שמקימות את כל הקומה של העם היהודי. צריך לפתוח אותם, את הצירים האלה. אותו הדבר בהמשך, גם אם נכוון עוד פעם, אנחנו צריכים להקשיב לתדר שבו אנחנו עובדים, גם אם אנחנו מכוונים את אותו שם, זו לא אותו קומה, לא אותו עומק.

## הערה על כוונות נוספות

עוד הערה אחרונה,

* שכשנסתכל בסוף יש פה יוצא דופן, זה בברכת אב הרחמן שבה יש ניקוד מאוד מיוחד של חולם שווא קמץ.[[3]](#footnote-3)
* וברצה ומודים הוא מוסיף לנו לכוון בשמות שקשורים לאמא, שם "בם" ברצה, ציר הנצח של אמא, אבל שוב להזיז אותו אחד שמאלה ולהפוך אותו לב"ם,[[4]](#footnote-4) ובמודים לכוון עוד פעם בשם "במוכן" שהוא שם אלקים שעם אחד שמאלה הוא הופך לשם במוכן,[[5]](#footnote-5) זה רק שתשימו לב, שיש פה משהו יוצא דופן, שמזכיר את בוכ"ו של ג' ראשונים. רואים פה הופעה של שפות אמא שהם לא רק שמות הויה, אלא הם נושאים בתוכם הארות אחרות, יותר מאפיינות את אמא, שם "אל", שם "אלקים", שגם הם מלווים את הנצח וההוד שמתגלים עכשיו. וביסוד, בשים שלום, זה חוזר עוד פעם להויה בניקוד שורוק, זה האותיות, זה הכוונה, גם יסוד אמא וגם היסוד הכללי, אומנם זה היסוד של הזעיר אנפין אבל זה יסוד שקושר את הכל, "מחבר ומקשר כל העולמות ומחבר יחד זו"ן לבשר א'".

עוד נחזור על זה, זה התשתית, תנסו ללכת עם זה, להתבונן על זה, ולראות איך זה מאיר לכם, כהבנה מחודשת של תנועת התפילה.

שבוע טוב, בשורות טובות, שהקב"ה ישלח רפואה שלמה לכל הפצועים שנזכה שישובו החטופים במהרה, ושנזכה להכניע את כל צרינו וקמינו ומבקשי נפשינו, ותצמח קרן דוד בארץ, שיהיה בשורות טובות.

1. אורות התורה פ"א ג: יְנִיקַת תּוֹרָה שֶׁבְּעַל פֶּה הִיא בִּגְנִיזוּ מִן הַשָּׁמַיִם וּבְגִלּוּי מֵהָאָרֶץ. וּצְרִיכָה אֶרֶץ יִשְׂרָאֵל לִהְיוֹת בְּנוּיָה וְכָל יִשְׂרָאֵל יוֹשְׁבִים עָלֶיהָ מְסֻדָּרִים בְּכָל סִדְרֵיהֶם, מִקְדָּשׁ וּמַלְכוּת, כְּהֻנָּה וּנְבוּאָה, שׁוֹפְטִים וְשׁוֹטְרִים וְכָל תַּכְסִיסֵיהֶם, אָז חַיָּה הִיא תּוֹרָה שֶׁבְּעַל פֶּה בְּכָל זִיו תִּפְאַרְתָהּ, פּוֹרַחַת וּמַעֲלָה נִצָּהּ וּמִתְחַבֶּרֶת לַתּוֹרָה שֶׁבִּכְתָב בְּכָל שִׁעוּר קוֹמָתָהּ. בַּגָּלוּת נִפְרְדוּ הַתְּאוֹמִים, נִתְעַלְּתָה תּוֹרָה שֶׁבִּכְתָב לִמְרוֹמֵי קְדֻשָּׁה, וְיָרְדָה תּוֹרָה שֶׁבְּעַל פֶּה בְּעֹמֶק תַּחְתִּית, וּמִכָּל מָקוֹם הִיא מְקַבֶּלֶת יְנִיקָה חֲשָׁאִית מֵאוֹר תּוֹרָה שֶׁבִּכְתָב מִסְּפִיחַ הֶעָבָר, הַמַּסְפִּיק לְהַעֲמִידָהּ בְּחַיִּים מְצֻמְצָמִים. וְהִיא יוֹרֶדֶת וְנוֹפֶלֶת בְּכָל יוֹם וָיוֹם עַד אֲשֶׁר יָפוּחַ הַיּוֹם וְאוֹר חַיִּים יָבוֹא מֵאוֹצַר גְּאֻלַּת עוֹלָמִים, וְיִשְׂרָאֵל יַעֲשֶׂה חַיִל, יִנָּטַע עַל אַרְצוֹ וִישַׂגְשֵׂג בְּכָל הֲדַר סְדָרָיו. אָז תָּחֵל תּוֹרָה שֶׁבְּעַל פֶּה לִצְמֹחַ מֵעֹמֶק שָׁרְשָׁהּ, תַּעֲלֶה מַעְלָה מַעְלָה, וְאוֹר תּוֹרָה שֶׁבִּכְתָב יַזְרִיחַ עָלֶיהָ קַרְנֵי אוֹרָה מֵחָדָשׁ, חֲדָשִׁים לַבְּקָרִים. וְהַדּוֹדִים יִתְאַחֲדוּ בִּנְוֵה אַפִּרְיוֹנָם, וְאוֹר נִשְׁמַת אֵל חֵי הָעוֹלָמִים, הַמִּתְגַלֶּה בִּתְחִיַּת יִשְׂרָאֵל וּבְרוּם קַרְנוֹ, יָאִיר בְּאוֹר שִׁבְעַת הַיָּמִים שֶׁל אוֹר הַחַמָּה וְאוֹר הַלְּבָנָה גַּם יַחַד, וְהָיָה אוֹרָם יָשָׁר חוֹדֵר וּמוֹשֵׁךְ מִזֶּה לְזוֹ, וְעוֹנֶה אֶת הָאָרֶץ וְאֶת הָעָם בְּכָל יִפְעַת חַיִּים. וְהָיָה אוֹר הַלְּבָנָה כְּאוֹר הַחַמָּה, וְאוֹר הַחַמָּה יִהְיֶה שִׁבְעָתַיִם כְּאוֹר שִׁבְעַת הַיָּמִים, בְּיוֹם חֲבֹשׁ ד' אֶת שֶׁבֶר עַמּוֹ וּמַחַץ מַכָּתוֹ יִרְפָּא [↑](#footnote-ref-1)
2. ראה שיעור 15 א בסדרה "סיפורי התורה בשמועה רביעית חמישית". [↑](#footnote-ref-2)
3. "אב הרחמן בת"ת דז"א אשר ממנו נעשה כתר שבה כנודע שד' ספירות שהם תנה"י דז"א מהם נעשים י"ס דנוק' ולהיות שמן הת"ת הזה נעשה כתר שבה לכן נק' אב הרחמן שהוא בחי' הכתר שבה והויית חתימ' הברכה הזאת היא חש"ק חולם שבא קמץ בג' אותיות ראשונות וה' אחרונה בלתי ניקוד וג' ניקו' אלו ה"ס ג' אבהן חולם בת"ת שבא גבו' קמץ חסד ולכן הושמה הגבו' באמצע כדי שתתבסם ותתמתק וז"ס הפסוק רק באבותיך חש"ק ה'" [↑](#footnote-ref-3)
4. "רצה בנצח דאימא ולכן בהויית חתימ' ברכה זו תכוון אל שם ב"ם שהוא חילוף שם אל באלפא ביתא דאבג"ד כו' ונז' בזוהר פ' פקודי שצריך לכוין בשם ב"ם בברכת רצה. והטעם הוא כי שם א"ל הוא בחסד בסוד חסד אל כל היום ושם ב"ם חילופו הוא בנצח ענף החסד" [↑](#footnote-ref-4)
5. "מודים כו' הנה ברכה זו היא בהוד דאימא וזהו לשון הודאה הרמוז בתיבת מודים מלשון הוד ולכן בהויית חתימה ברכה הזו תכוין אל שם במוכן שהוא חילוף שם אלקים דאלפא בית' דאבג"ד כנז' בזוהר פ' פקודי. והטעם הוא כי שם אלקי' הוא בגבורה ותמורתו שם במו"כן הוא בהוד ענף הגבור' כנ"ל. " [↑](#footnote-ref-5)